30.6.2022
ET
Euroopa Liidu Teataja
C 251/91 Kolmapäev, 15. detsember 2021
13. kordab vajadust kaotada poliitilised ja haldusalased sidemed organiseeritud kuritegevusega, kasutades selleks selgeid korruptsioonivastaseid kaitsemeetmeid ja tulemuslikke kohtumenetlusi kõrgetasemeliste korruptsioonijuhtumite puhul; nõuab, et EL suurendaks toetust tulemuspõhise avaliku halduse tugevdamisele; on väga mures kõrgema tasandi poliitikute ja organiseeritud kuritegelike rühmituste vahelisi sidemeid puudutavate teadete ja süüdistuste pärast, samal ajal, kui kohtusüsteem ei tegutse nende väidete käsitlemisel tulemuslikult; rõhutab, et Lääne-Balkani riikides on ehitussektor organiseeritud kuritegevuse ja korruptsiooni suhtes üks vastuvõtlikumaid valdkondi;
14. on mures, et kuritegelikud organisatsioonid on COVID-19 pandeemiat ära kasutanud, kuritarvitades muu hulgas tervishoiustruktuuridele hädavajalike meditsiiniseadmete ja -teenuste riigihankeid, müües võltsitud COVID-19 tõendeid ja üha enam rakendades liigkasuvõtmist; kutsub Lääne-Balkani ametivõime üles võtma meetmeid võltsitud vaktsiinide ja vaktsineerimiskaartide vastu; kutsub komisjoni üles siduma eelarvetoetuse selgete korruptsioonivastaste eesmärkidega; rõhutab, et selleks tuleb luua töökindlad programmide täitmise järelevalve mehhanismid;
15. tuletab meelde, et IPA III-ga nähakse ette ranged tingimused ja et rahastamist tuleb kohandada või see isegi peatada märkimisväärse tagasimineku või pideva edusammude puudumise korral nn põhialuste, eelkõige õigusriigi ja põhiõiguste vallas, mis hõlmab ka korruptsiooni ja organiseeritud kuritegevuse vastast võitlust; rõhutab, et ELi enda julgeolekuhuvid nõuavad ja liidul on kohustus tagada, et ELi vahendid ei muutuks kahjutoovaks ega tugevdaks korrumpeerunud poliitikute ja privilegeeritud ettevõtete sõltlasvõrgustikke;
16. märgib, et organiseeritud kuritegevuse, poliitika ja ettevõtete vahelised sidemed olid olemas enne Jugoslaavia lagunemist ja on alates 1990. aastatest jätkunud; taunib vastutavate ametivõimude ilmset tahtmatust avada endise Jugoslaavia arhiivid; kordab seetõttu oma nõudmist avada endise Jugoslaavia arhiivid ja eelkõige anda juurdepääs endise Jugoslaavia salateenistuse (UDBA) ja Jugoslaavia rahvaarmee salateenistuse (KOS) toimikutele ning tagastada toimikud vastavatele valitsustele, kui nad seda taotlevad;
17. rõhutab, kui oluline on koostöö ja luureandmete jagamine liikmesriikidega, rahvusvaheliste partneritega, nagu Ameerika Ühendriigid, Kanada ja Ühendkuningriik, ning rahvusvaheliste organisatsioonidega, nagu NATO, GRECO, Euroopa Julgeoleku- ja Koostööorganisatsioon (OSCE) ja ÜRO narkootikumide ja kuritegevuse büroo (UNODC);
18. tunnustab USA uut konstruktiivset osa Lääne-Balkani riikides, sealhulgas keskendumist korruptsioonivastasele võitlusele; rõhutab sellega seoses USA korraldust, millega kehtestatakse sanktsioonid Lääne-Balkani olukorra destabiliseerimist soodustavatele isikutele, ning USA tegevust, mis on suunatud üksikisikute ja üksuste vastu, kes on toime pannud suuri korruptsiooniakte; palub ELil põhjalikult hinnata võimalikku kooskõlastamist selliste meetmete suhtes;
Organiseeritud kuritegevuse eriliigid
19. märgib, et Lääne-Balkani riigid on inimkaubanduse lähte-, siht- ja transiidiriigid, kusjuures see puudutab valdavalt naiste ja tütarlastega kauplemist seksuaalse ärakasutamise eesmärgil; märgib, et inimkaubandus on kuritegevuse valdkond, millel on proportsionaalselt kõige rohkem seoseid organiseeritud kuritegevusega; kutsub asjaomaseid ametiasutusi üles pöörama rohkem tähelepanu ennetamisele ja inimkaubanduse ohu suhtes vähekaitstud rühmade vastupanuvõime tugevdamisele, rõhutades samas põimunud sootundliku lähenemisviisi vajalikkust; väljendab heameelt ühismeetmete üle, mida on võetud koos rahvusvaheliste partneritega, sealhulgas Interpoli ja Europoliga, ja mis on viinud kahtlustatavate inimkaubitsejate ja inimeste ebaseaduslikult üle piiri toimetajate vahistamiseni;
20. märgib, et Lääne-Balkani riigid on rändajate ja pagulaste transiidikoridor ning suur inimeste liikumine viimastel aastatel on seadnud sellele piirkonnale ja liikmesriikidele tohutu väljakutse; nõuab tõhustatud pingutusi rändajate smugeldamise probleemiga tegelemisel ja ebaseaduslikult üle piiri toimetatud isikute, eelkõige saatjata alaealiste põhiõiguste kaitsmisel, ning Lääne-Balkani riikide vahelise teabevahetuse ja liikmesriikidega toimuva teabevahetuse suurendamist ja koordineerimise parandamist; ergutab ELi ja selle liikmesriike andma nende probleemide lahendamiseks rohkem abi, muu hulgas rahalise ja tehnilise toetuse, mitteametlike ja staatust käsitlevate kokkulepete sõlmimise ja ühise operatiivasutuse ning tegevusplatvormi Vahemere idaosa rändetee raames koostöö tugevdamise kaudu, võttes seejuures arvesse Lääne-Balkani rändetee iseärasusi ja vajadusi, ning abi inimväärsete vastuvõtutingimuste loomise kaudu; nõuab ELi välispiiride tõhusamat kaitset koostöös Lääne-Balkani riikidega;